**David Goodwin** (s. 27. helmikuuta 1992 Saint Louis, Missouri, Yhdysvallat) on yhdysvaltalainen jääkiekkoilija. Hän on pelipaikaltaan keskushyökkääjä, mutta osaa pelata myös laidassa.

Ura
---

Goodwin vietti juniorivuotensa pääasiassa kotikaupungissaan Missourin Saint Louisissa. Kaudella 2009–2010 hän oli St. Louis Ameteur Bluesin B-juniorijoukkueen paras pistemies ja syöttäjä tehoilla 31+40=71 ja Goodwin sijoittui koko T1EHL:n pistepörssissä kolmanneksi. Hän pelasi kauden aikana myös yhden ottelun NAHL-junioriliigan St. Louis Banditsissa. Green Bay Gamblers varasi Goodwinin 25. pelaajana USHL:n varaustilaisuudessa 2010. Hän siirtyi joukkueeseen kaudeksi 2010–2011 ja eteni Gamblersin kanssa aina Clark Cup -finaaleihin saakka, mutta mestaruuden vei lopulta kuitenkin Dubuque Fighting Saints otteluvoitoin 3–1. Kauden 2011–2012 päätyttyä Goodwin oli Gamblersin kolmanneksi paras pistemies tehoilla 17+22=39, mutta hän siirtyi kesken kauden kuitenkin Sioux City Musketeersin joukkueeseen. Kesken kauden 2012–2013 Goodwinin USHL-osoite vaihtui sieltä Cedar Rapids RoughRidersiin.

Vuodet 2013–2017 Goodwin kävi Pennsylvanian osavaltionyliopistoa. *Freshman -vuotenaan* 2013–2014 hän oli tehoilla 7+11=18 joukkueensa paras syöttäjä Luke Juhan ja Dylan Richardin kanssa sekä toiseksi paras pistemies Eric Scheidin jälkeen. *Sophomore -vuotenaan* 2014–2015 Goodwin oli Penn Staten paras maalintekijä ja toiseksi paras pistemies Casey Baileyn jälkeen tehoilla 15+19=34. Hän jakoi B1G:n maalipörssin viidennen sijan Michiganin Dylan Larkinin ja Ohio Staten Anthony Grecon kanssa sekä sijoittui pistepörssissä seitsemänneksi. Goodwin voitti myös joukkueensa sisäisen tehotilaston lukemalla +13.

*Junior -vuotenaan* 2015–2016 Goodwin oli Penn Staten paras pistemies ja syöttäjä tehoilla 11+27=38, joilla hän jakoi B1G:n syöttöpörssin kolmannen sijan Minnesotan Justin Kloosin kanssa ja pistepörssin kuudennen sijan Minnesotan Hudson Faschingin kanssa. *Senior -vuotenaan* 2016–2017 Goodwin nousi joukkueensa kapteeniksi. Hän oli Penn Staten toiseksi paras pistemies Denis Smirnovin jälkeen tehoilla 11+27=38, joilla Goodwin jakoi B1G:n syöttöpörssin neljännen sijan Minnesotan Jake Bischoffin kanssa ja pistepörssin seitsemännen sijan Wisconsinin Luke Kuninin kanssa. Hän voitti kauden päätteeksi sarjan mestaruuden ja palkittiin urheiluhenkisimpänä pelaajana. Goodwin valittiin kolmena viimeisimpänä yliopistovuotenaan myös B1G:n kunniatähdistöön.

Kaudeksi 2017–2018 Goodwin siirtyi 1+1-vuotisella sopimuksella SM-liigajoukkue Saimaan Palloon. Häntä oli houkuttelemassa Suomeen Goodwinin kanssa Penn Statessa pelannut Erik Autio. Goodwinin ensimmäinen ammattilaiskausi toi 60 runkosarjaottelussa tehot 10+19=29 ja yhdekssä playoff-ottelussa tehot 2+1=3. Huhtikuussa 2018 SaiPa käytti hänen sopimuksessaan olleen option ja teki Goodwinin kanssa vuoden mittaisen jatkosopimuksen.

Toukokuussa 2019 Goodwin teki kauden 2019–2020 kattavan sopimuksen Ruotsin SHL-liigan nousijajoukkue IK Oskarshamnin kanssa. Kuitenkin jo ennen kauden alkua elokuussa seura ilmoitti etsivänsä hänelle uutta seuraa. Kuusi päivää myöhemmin Goodwin teki vuoden mittaisen sopimuksen edelliskeväänä sarjatasoa alemmas HockeyAllsvenskaniin pudonneen Mora IK:n kanssa. Lokakuun lopulla hänen sopimuksensa kuitenkin purettiin yhteisymmärryksessä, kun Goodwin ei kyennyt vastaamaan häneen kohdistuneisiin odotuksiin ja teki 11 ottelussa vain neljä tehopistettä. Marraskuussa hän siirtyi loppukauden sopimuksella Britannian EIHL-liigan pohjoisirlantilaisjoukkue Belfast Giantsiin.

Muuta
-----

Goodwin on tehnyt vuosia myös hyväntekeväisyystyötä Väli-Amerikassa ja Kaakkois-Aasiassa. Hän on asunut sekä El Salvadorissa, Nicaraguassa että Kuubassa. Goodwin teki Väli-Amerikassa pääasiassa rakennustöitä ja hän opetti Kuubassa englantia paikallisille yliopisto-opiskelijoille. Kesällä 2017 Goodwin veti Pandoo Nation -nimisen hankkeen alaisuudessa kiekkoleiriä Filippiinien pääkaupungissa Manilassa.

Goodwinin isoveljet Paul ja Sam ovat entisiä yliopistokiekkoilijoita, joista jälkimmäisenä mainittu on myöhemmin valmentanut mm. Singaporen maajoukkuetta.

Tilastot
--------

|   |   | Runkosarja |   | Pudotuspelit |
| --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |
| 2009–2010 | St. Louis Bandits | NAHL | 1 | 0 | 1 | 1 | 0 | – | – | – | – | – |
| 2010–2011 | Green Bay Gamblers | USHL | 57 | 9 | 17 | 26 | 18 | 11 | 1 | 3 | 4 | 4 |
| 2011–2012 | Green Bay Gamblers | USHL | 11 | 4 | 6 | 10 | 2 | – | – | – | – | – |
|  | Sioux City Musketeers | USHL | 47 | 17 | 22 | 39 | 35 | – | – | – | – | – |
| 2012–2013 | Sioux City Musketeers | USHL | 18 | 5 | 8 | 13 | 14 | – | – | – | – | – |
|  | Cedar Rapids RoughRiders | USHL | 46 | 8 | 22 | 30 | 18 | – | – | – | – | – |
| 2013–2014 | Penn State Univ. | B1G | 34 | 7 | 11 | 18 | 20 | – | – | – | – | – |
| 2014–2015 | Penn State Univ. | B1G | 36 | 15 | 19 | 34 | 8 | – | – | – | – | – |
| 2015–2016 | Penn State Univ. | B1G | 38 | 11 | 27 | 38 | 28 | – | – | – | – | – |
| 2016–2017 | Penn State Univ. | B1G | 39 | 11 | 27 | 38 | 14 | – | – | – | – | – |
| 2017–2018 | SaiPa | SM-liiga | 60 | 10 | 19 | 29 | 26 | 9 | 2 | 1 | 3 | 2 |
| 2018–2019 | SaiPa | SM-liiga | 58 | 13 | 15 | 28 | 8 | 3 | 0 | 1 | 1 | 0 |
| 2019–2020 | Mora IK | Allsvenskan | 11 | 3 | 1 | 4 | 6 | – | – | – | – | – |
|  | Belfast Giants | EIHL | 32 | 15 | 14 | 29 | 17 | – | – | – | – | – |
| 2020–2021 | Cracovia Kraków | Puola | 12 | 5 | 11 | 16 | 8 | 17 | 2 | 3 | 5 | 10 |
| 2021–2022 | Belfast Giants | EIHL | 48 | 18 | 40 | 58 | 14 | 4 | 1 | 0 | 1 | 4 |
| 2022–2023 | Belfast Giants | EIHL | 53 | 15 | 55 | 70 | 8 | 4 | 1 | 5 | 6 | 0 |
| 3 kautta | yhteensä | EIHL | 133 | 48 | 109 | 157 | 39 | 8 | 2 | 5 | 7 | 4 |
| 2 kautta | yhteensä | SM-liiga | 118 | 23 | 34 | 57 | 34 | 12 | 2 | 2 | 4 | 2 |

Lähteet
-------

* David Goodwin The Internet Hockey Databasessa (englanniksi)
* David Goodwin Eurohockey-sivustolla (englanniksi)
* David Goodwin *Elite Prospects*. Everysport Media Group AB.  (englanniksi)

### Viitteet

1. ↑  GOPSUSPORTS.com David Goodwin Bio :: Official Athletic Site of Penn State *GOPSUSPORTS.com*. CBSi Advanced Media. Viitattu 8.9.2017. (englanniksi)
2. 1 2 3 4  David Goodwin *Elite Prospects*. Everysport Media Group AB.  (englanniksi)
3. 1 2 3  Sipiläinen, Kalle: David Goodwinin tausta ei ole jääkiekkoilijalle aivan tavallisin — SaiPassa ammattilaisuraansa aloittava hyökkääjä on kiertänyt Väli-Amerikassa ja Aasiassa tekemässä hyväntekeväisyystyötä *esaimaa.fi*.  19.8.2017. Kaakon Viestintä Oy.  Arkistoitu 8.9.2017. Viitattu 8.9.2017.
4. 1 2 3  David Goodwin The Internet Hockey Databasessa (englanniksi)
5. ↑  David Goodwin SaiPan hyökkäykseen - "Hyvä lisä joukkueeseemme" *Jatkoaika.com*.  14.6.2017. Jatkoaika r.y. Viitattu 8.9.2017.
6. ↑  SaiPalle kuusi jatkosopimusta - kolme ulkomaalaishyökkääjää pysyy Lappeenrannassa *Jatkoaika.com*.  10.4.2018. Jatkoaika r.y. Viitattu 10.4.2018.
7. ↑  Lahtinen, Miikka: Uusi osoite selvillä! Liiga-seura menettää yhdysvaltalaissentterinsä ulkomaille *suomikiekko.com*.  18.5.2019. Nordic Sport Media. Viitattu 19.5.2019.
8. ↑  Saastamoinen, Lauri: Yllätyskäänne! Liigan jättäneille ulkomaalaisvahvistuksille tyly kohtalo – uusi seura pisti heti pihalle! *suomikiekko.com*.  22.8.2019. Nordic Sport Media. Viitattu 28.8.2019.
9. ↑  Åström, Kenny: Mora IK värvar poängstark forward *moraik.se*.  28.8.2019. Mora IK Fastighets AB. Viitattu 28.8.2019. (ruotsiksi)
10. ↑  Tuomala, Toni: Kaipaako joku Liiga-seura vahvistusta? Entisen ulkomaalaisvahvistuksen sopimus purettiin Ruotsissa *suomikiekko.com*.  30.10.2019. Nordic Sport Media. Viitattu 30.10.2019.
11. ↑  Miettinen, Miska: Häh? Liigassa vielä viime kaudella hyvin tehoillut hyökkääjä siirtyy todella kummalliseen maahan – "Lisää hyökkäyksiemme laatua ja nopeutta" *suomikiekko.com*.  30.10.2019. Nordic Sport Media. Viitattu 18.11.2019.
12. ↑  Paul Goodwin *Elite Prospects*. Everysport Media Group AB.  (englanniksi)
13. ↑  Sam Goodwin *Elite Prospects*. Everysport Media Group AB.  (englanniksi)